અહી એ પણ ઉલ્લેખનીય છે કે વાલી ખુદ મરતા પહેલા તેના પુત્ર અંગદને રામને હવાલે સોપીને જાય છે. કદાચ એ ડરથી કે સુગ્રીવ તેને મારી નાખશે. જોકે રામ એ સુનિશ્ચિત કરે છે કે વાલી ની પત્ની સતી તારા અને અંગદને પુરા માન સન્માન થી એ જ સ્થાન આપવામાં આવે જે પહેલા હતું. અંગદને યુવરાજ બનાવવામાં આવે છે. આમ રામ કીશ્કીન્ધામાં સભ્ય નગર સંસ્કૃતિ વિકસાવે છે. અંગદ જે રામે વાલીનો વધ કર્યો છે એ જ રામનો દૂત બનીને રાવણની સભામાં અપ્રતિમ સાહસ દેખાડે છે. એ સમયમાં કે જયારે આદિવાસી કે જંગલી પ્રજાતિઓમાં પોતાના પિતાની હત્યાનો બદલો લેવો એ દરેક પુત્રની મુખ્ય ફરજ ગણાતી. રામ પોતાના વ્યક્તિત્વ અને પ્રેમના બળ પર અંગદ ને પોતાનો વિશ્વાસુ બનાવી લે છે.